ประกาศสำนักงานตำรวจแห่งชาติ เรื่อง การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ (ฉบับที่ 5) พ.ศ. 2554
ประกาศสำนักงานตำรวจแห่งชาติ
ประกาศสำนักงานตำรวจแห่งชาติ
เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
(ฉบับที่ ๕) พ.ศ. ๒๕๕๔
 

ตามที่ได้มีพระราชกฤษฎีกาแบ่งส่วนราชการสำนักงานตำรวจแห่งชาติ พ.ศ.
๒๕๕๒ กฎกระทรวงแบ่งส่วนราชการเป็นกองบังคับการ หรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และประกาศสำนักงานตำรวจแห่งชาติ เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
ลงวันที่ ๗ กันยายน พ.ศ. ๒๕๕๒ ได้กำหนดเขตอำนาจการรับผิดชอบหรือเขตพื้นที่การปกครองให้กับกองบังคับการตำรวจนครบาล
๕ กองบังคับการตำรวจนครบาล ๖ ตำรวจภูธรจังหวัดชลบุรี ตำรวจภูธรจังหวัดสุรินทร์
และกองบังคับการตำรวจทางหลวงไว้แล้ว นั้น

เนื่องจากพื้นที่เขตอำนาจการรับผิดชอบหรือเขตพื้นที่การปกครองของสถานีตำรวจนครบาลวัดพระยาไกร
กับสถานีตำรวจนครบาลบางโพงพาง ในสังกัดกองบังคับการตำรวจนครบาล ๕ กองบัญชาการตำรวจนครบาล
เกิดมีพื้นที่งอกขึ้นมาบริเวณริมฝั่งคลองมะนาว
เป็นเหตุให้ประชาชนในพื้นที่เกิดความสับสนในการติดต่อราชการกับสถานีตำรวจ
รวมทั้งบริเวณถนนเจริญกรุงตัดกับถนนจันทน์ ซึ่งเป็นพื้นที่ต่อเนื่องกันที่อยู่ในเขตอำนาจการรับผิดชอบหรือเขตพื้นที่การปกครองของสถานีตำรวจนครบาลวัดพระไกร
กับสถานีตำรวจนครบาลยานนาวา ในสังกัดกองบังคับการตำรวจนครบาล ๖ กองบัญชาการตำรวจนครบาล
มักจะเกิดปัญหาในการควบคุมสั่งการในการจัดการจราจร
จนเป็นเหตุทำให้เกิดปัญหาการจราจรติดขัดในบริเวณถนนเจริญกรุงตัดกับถนนจันทน์
ส่งผลกระทบต่อประชาชนผู้ใช้ถนนในการสัญจร ดังนั้น
เพื่อให้เกิดประสิทธิภาพในการดูแลรักษาความสงบเรียบร้อย ความปลอดภัยในชีวิตและทรัพย์สิน
การให้บริการและอำนวยความสะดวก การควบคุม กำกับ ดูแล จัดการจราจร
ให้แก่ประชาชนในพื้นที่และผู้ใช้รถใช้ถนนในการสัญจรให้เกิดความสะดวก รวดเร็ว และปลอดภัย
จึงมีความจำเป็นที่จะต้องแก้ไขเปลี่ยนแปลงเขตอำนาจการรับผิดชอบหรือเขตพื้นที่การปกครองของสถานีตำรวจนครบาลวัดพระยาไกร
สถานีตำรวจนครบาลบางโพงพาง ในสังกัดกองบังคับการตำรวจนครบาล ๕
และสถานีตำรวจนครบาลยานนาวา ในสังกัดกองบังคับการตำรวจนครบาล ๖
กองบัญชาการตำรวจนครบาล

นอกจากนี้สถานีตำรวจภูธรเมืองชลบุรี สถานีตำรวจภูธรศรีราชา
สถานีตำรวจภูธรบ่อวิน สถานีตำรวจภูธรดอนหัวฬ่อ และสถานีตำรวจภูธรหนองขาม
ในสังกัดตำรวจภูธรจังหวัดชลบุรี ตำรวจภูธรภาค ๒ และสถานีตำรวจภูธรทุ่งมน
สถานีตำรวจภูธรปราสาท ในสังกัดตำรวจภูธรจังหวัดสุรินทร์ ตำรวจภูธรภาค ๓
มีลักษณะการแบ่งเขตรับผิดชอบไม่ชัดเจนและต่อเนื่อง
ทำให้การบริการแก่ประชาชนในด้านดูแลการรักษาความสงบเรียบร้อย
ความปลอดภัยในชีวิตและทรัพย์สิน และอำนวยความยุติธรรม
ขาดประสิทธิภาพและไม่ทั่วถึงเท่าที่ควร ดังนั้น
เพื่อเป็นการเพิ่มประสิทธิภาพในการดูแลการรักษาความสงบเรียบร้อย
ความปลอดภัยในชีวิตและทรัพย์สินให้แก่ประชาชน และเพื่อให้ประชาชนในพื้นที่ได้รับการบริการจากเจ้าหน้าที่ตำรวจได้อย่างทั่วถึง
จึงมีความจำเป็นที่จะต้องแก้ไขเขตอำนาจการรับผิดชอบหรือเขตพื้นที่การปกครองของสถานีตำรวจภูธรดังกล่าวเสียใหม่

รวมทั้งกองกำกับการ ๘ ในสังกัดกองบังคับการตำรวจทางหลวง
กองบัญชาการตำรวจสอบสวนกลาง ซึ่งรับผิดชอบในเขตทางหลวงพิเศษหมายเลข ๗
ทางหลวงพิเศษหมายเลข ๙ ซึ่งปัจจุบันกระทรวงคมนาคม
ได้ประกาศเพิ่มเติมพื้นที่ทางหลวงพิเศษหมายเลข ๗ จากเดิมเป็น กรุงเทพมหานคร - บ้านฉาง รวมทางแยกไปบรรจบทางหลวงหมายเลข ๓๔ (บางวัว)
และทางแยกเข้าท่าเรือแหลมฉบัง รวมทั้งทางแยกเข้าชลบุรี
กิโลเมตรที่ ๐+๐๐๐ ถึงกิโลเมตรที่ ๓+๗๒๘ (ทางแยกต่างระดับคีรี) ตำบลหนองข้างคอก
อำเภอเมือง จังหวัดชลบุรี และพื้นที่ทางหลวงดังกล่าวได้เปิดการจราจรสมบูรณ์ตลอดเส้นทางแล้ว
ตั้งแต่ปี พ.ศ. ๒๕๕๓ ตลอดจนในส่วนของถนนวงแหวนรอบนอกกรุงเทพมหานคร
ในเขตทางหลวงพิเศษหมายเลข ๙ ตั้งแต่กิโลเมตรที่ ๐ อำเภอบางพลี จังหวัดสมุทรปราการ
จนถึงกิโลเมตรที่ ๘๒+๘๕๕ ที่บรรจบกับทางหลวงหมายเลข ๑ อำเภอบางปะอิน จังหวัดพระนครศรีอยุธยา
ซึ่งประกาศสำนักงานตำรวจแห่งชาติ เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
พ.ศ. ๒๕๕๒ มีความไม่ชัดเจน เนื่องจากกำหนดไว้เพียงชื่อถนน
โดยไม่ได้กำหนดรายละเอียดของขอบเขตอำนาจการรับผิดชอบไว้ จึงเกิดความเข้าใจที่คลาดเคลื่อนจนมีหลายหน่วยงานของสำนักงานตำรวจแห่งชาติจัดเจ้าหน้าที่เข้าไปรับผิดชอบในเขตพื้นที่ทางหลวงดังกล่าว
ทำให้เกิดความซ้ำซ้อนและสิ้นเปลื้องด้านกำลังพล
อีกทั้งเกิดความไม่สะดวกกับประชาชนผู้ใช้เส้นทางสัญจร ในการติดต่อราชการ ดังนั้น
เพื่อให้เกิดประสิทธิภาพและความชัดเจนในการควบคุม กำกับ ดูแล จัดการจราจร
การควบคุมมลภาวะ และการให้บริการแก่ประชาชนผู้ใช้เส้นทางสัญจร
ให้เกิดความสะดวกรวดเร็วและปลอดภัย
อย่างเป็นระบบและต่อเนื่องบนทางหลวงพิเศษหมายเลข ๗ ทางหลวงพิเศษหมายเลข ๙
จึงมีความจำเป็นที่จะต้องแก้ไขเปลี่ยนแปลงเขตอำนาจการรับผิดชอบหรือเขตพื้นที่การปกครองในส่วนของกองกำกับการ
๘ ในสังกัดกองบังคับการตำรวจทางหลวง กองบัญชาการตำรวจสอบสวนกลางเสียใหม่

ฉะนั้น อาศัยอำนาจตามความในมาตรา ๖ แห่งพระราชกฤษฎีกาแบ่งส่วนราชการ
สำนักงานตำรวจแห่งชาติ พ.ศ. ๒๕๕๒ และข้อ ๕ ของกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และคำสั่งสำนักนายกรัฐมนตรีที่ ๓๐๘/๒๕๕๓ ลงวันที่ ๒๔ พฤศจิกายน พ.ศ.
๒๕๕๓ เรื่อง
มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี
จึงออกประกาศกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการในสังกัดสำนักงานตำรวจแห่งชาติ
ไว้ดังต่อไปนี้

ข้อ ๑[๑] ประกาศฉบับนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ ให้ยกเลิกเขตอำนาจการรับผิดชอบหรือเขตพื้นที่การปกครองของส่วนราชการในส่วนของสถานีตำรวจนครบาล
ในสังกัดกองบังคับการตำรวจนครบาล ๕ และกองบังคับการตำรวจนครบาล ๖
กองบัญชาการตำรวจนครบาล และสถานีตำรวจภูธร ในสังกัดตำรวจภูธรจังหวัดชลบุรี ตำรวจภูธรภาค
๒ และสถานีตำรวจภูธร ในสังกัดตำรวจภูธรจังหวัดสุรินทร์ ตำรวจภูธรภาค ๓ รวมทั้งส่วนราชการในสังกัดกองบังคับการตำรวจทางหลวง
กองบัญชาการตำรวจสอบสวนกลาง ดังนี้
๒.๑ ลำดับที่ ๑ และ ๒
ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจนครบาลวัดพระยาไกร
และสถานีตำรวจนครบาลบางโพงพาง ในสังกัดกองบังคับการตำรวจนครบาล ๕ และลำดับที่ ๘
ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจนครบาลยานนาวา
ในสังกัดกองบังคับการตำรวจนครบาล ๖ กองบัญชาการตำรวจนครบาล
๒.๒ ลำดับที่ ๑, ๑๐, ๑๑, ๑๙ และ ๒๐ ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจภูธรเมืองชลบุรี
สถานีตำรวจภูธรศรีราชา สถานีตำรวจภูธรบ่อวิน สถานีตำรวจภูธรดอนหัวฬ่อ
และสถานีตำรวจภูธรหนองขาม ในสังกัดตำรวจภูธรจังหวัดชลบุรี ตำรวจภูธรภาค ๒
๒.๓ ลำดับที่ ๘ และ ๑๑
ยกเลิกเขตอำนาจการรับผิดชอบหรือเขตพื้นที่การปกครองของสถานีตำรวจภูธรปราสาท
และสถานีตำรวจภูธรทุ่งมน ในสังกัดตำรวจภูธรจังหวัดสุรินทร์ ตำรวจภูธรภาค ๓
๒.๔
ให้ยกเลิกเขตอำนาจการรับผิดชอบหรือเขตพื้นที่การปกครองของกองกำกับการ ๘ กองบังคับการตำรวจทางหลวง
กองบัญชาการตำรวจสอบสวนกลาง

ข้อ ๓ ให้กำหนดเขตอำนาจการรับผิดชอบหรือเขตพื้นที่การปกครองของส่วนราชการตามข้อ
๒ เสียใหม่ โดยมีรายละเอียดตามบัญชีแนบท้ายประกาศนี้


ประกาศ
ณ วันที่ ๕ สิงหาคม พ.ศ. ๒๕๕๔
สุเทพ เทือกสุบรรณ
รองนายกรัฐมนตรี
ปฏิบัติราชการแทน
นายกรัฐมนตรี
[เอกสารแนบท้าย]

๑. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบังคับการตำรวจนครบาล
๕ กองบัญชาการตำรวจนครบาล
๒. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบังคับการตำรวจนครบาล
๖ กองบัญชาการตำรวจนครบาล
๓. รายชื่อสถานีตำรวจที่เปลี่ยนแปลงเขตอำนาจการรับผิดชอบ/เขตพื้นที่การปกครอง
ในสังกัดตำรวจภูธรจังหวัดชลบุรี ตำรวจภูธรภาค ๒
๔. รายชื่อสถานีตำรวจที่เปลี่ยนแปลงเขตอำนาจการรับผิดชอบ/เขตพื้นที่การปกครอง
ในสังกัดตำรวจภูธรจังหวัดสุรินทร์ ตำรวจภูธรภาค ๓
๕. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบัญชาการตำรวจสอบสวนกลาง

(ดูข้อมูลจากภาพกฎหมาย)
















ปริยานุช/ผู้จัดทำ
๑๕ กันยายน
๒๕๕๔

ปณตภร/ผู้ตรวจ
๑๐ ตุลาคม ๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๙๘ ง/หน้า ๒๓/๓๐ สิงหาคม ๒๕๕๔